CHOW จ่อลงทุนโรงไฟฟ้าแสงอาทิตย์ฟิลิปปินส์ 25 MW มูลค่า 1.5 พันลบ.
CHOW จ่อลงทุนโรงไฟฟ้าแสงอาทิตย์ในฟิลิปปินส์ขนาด 25 MW มูลค่าโครงการราว 1.5 พันลบ. คาดเริ่มดำเนินการเชิงพาณิชย์ได้ใน Q1/59 หวังเพิ่มศักยภาพ-กระจายความเสี่ยงสู่ธุรกิจอื่น
10 มิ.ย. 2558

บริษัท เชาว์ สตีล อินดัสทรี้ จำกัด (มหาชน) หรือ CHOW ระบุว่า ที่ประชุมคณะกรรมการบริษัทเมื่อวานนี้ (10 มิ.ย.) อนุมัติการลงทุนในโครงการโรงไฟฟ้าพลังงานแสงอาทิตย์ในประเทศฟิลิปปินส์ ขนาด 25 เมกะวัตต์ มูลค่าโครงการประมาณ 1,500 ล้านบาท หรือ 43 ล้านเหรียญสหรัฐ โดยคาดว่าจะเริ่มดำเนินการเชิงพาณิชย์ได้ในไตรมาส 1/59 ซึ่งจะสร้างรายได้และกระแสเงินสดที่สม่ำเสมอ และสร้างมูลค่าเพิ่มให้แก่ผู้ถือหุ้นในระยะยาว
โดยการลงทุนดังกล่าวจะเป็นการดำเนินการของ บริษัท เชาว์ อินเตอร์เนชั่นแนล จำกัด (CI) ซึ่งเป็นบริษัทย่อยที่ CHOW ถือหุ้นอยู่ 76.67% โดยถือผ่านบริษัท เชาว์ เอ็นเนอร์ยี่ จำกัด (CE) จะเป็นผู้ลงทุนโรงไฟฟ้าพลังงานแสงอาทิตย์ในฟิลิปปินส์ พร้อมกันนี้คณะกรรมการบริษัทยังอนุมัติให้บริษัท พรีเมียร์ โซลูชั่น ฟิลิปปินส์ จำกัด (PSPH) ซึ่ง CHOW ถือหุ้นอยู่ 76.67% ผ่านทาง CE เป็นผู้พัฒนาและบริหารจัดการโครงการโรงไฟฟ้าพลังงานแสงอาทิตย์ดังกล่าวให้แก่ CI
สำหรับโครงการโรงไฟฟ้าพลังงานแสงอาทิตย์จะตั้งอยู่ใน Botola Zambales ประเทศฟิลิปปินส์ ซึ่งมีใบอนุญาตขายไฟฟ้าที่ผลิตจากพลังงานแสงอาทิตย์ ออกโดย Energy Regulatory Commission (ERC) ที่ราคา 8.69 เปโซ/หน่วย เป็นเวลา 25 ปี จากวันเริ่มดำเนินการเชิงพาณิชย์ซึ่งคาดว่าจะเริ่มในไตรมาส 1/59
ทั้งนี้ CI จะทยอยชำระเงินเป็นรายงวดตามสัญญาการพัฒนาระหว่างไตรมาส 2/58 และคาดว่าจะชำระเงินครบทั้งหมดภายในไตรมาส 1/59 สำหรับแหล่งเงินที่จะใช้ในการลงทุนทั้งหมดประมาณ 1,500 ล้านบาท จะมาจากเงินกู้โครงการ(Project Finance) 75% หรือราว 1,125 ล้านบาท ส่วนที่เหลือ 25% มาจากส่วนทุน (Equity Finance) หรือคิดเป็นมูลค่า 375 ล้านบาท ซึ่งปัจจุบันอยู่ระหว่างการรอผลการพิจารณาอนุมัติเงินสนับสนุนจากสถาบันการเงิน
สำหรับประโยชน์ที่คาดว่าจะได้รับเป็นการลงทุนในธุรกิจที่มีศักยภาพและกระจายความเสี่ยงไปสู่ธุรกิจอื่น รวมทั้งกระจายความเสี่ยงไปต่างประเทศ และเป็นโครงการที่ก่อให้เกิดรายได้และกระแสเงินสดที่สม่ำเสมอ ซึ่งจะสร้างมูลค่าเพิ่มให้แก่ผู้ถือหุ้นในระยะยาว